62019CJ0502_RES
Sag C-502/19
Straffesag
mod
Oriol Junqueras Vies
(anmodning om præjudiciel afgørelse indgivet af Tribunal Supremo)
Domstolens dom (Store Afdeling) af 19. december 2019
»Præjudiciel forelæggelse – fremskyndet procedure – regler for institutionerne – unionsborger, som vælges til Europa-Parlamentet, mens den pågældende er varetægtsfængslet i forbindelse med en straffesag – artikel 14 TEU – begrebet »medlem af Europa-Parlamentet« – artikel 343 TEUF – immuniteter, som er nødvendige for udførelsen af Unionens opgave – protokol (nr. 7) vedrørende Den Europæiske Unions privilegier og immuniteter – artikel 9 – immuniteter, som Europa-Parlamentets medlemmer nyder godt af – rejseimmunitet – immuniteter under sessioner – det personelle, tidsmæssige og materielle anvendelsesområde for disse forskellige immuniteter – Europa-Parlamentets ophævelse af immunitet – en national domstols anmodning om ophævelse af immunitet – akten om almindelige direkte valg af medlemmerne af Europa-Parlamentet – artikel 5 – mandat – artikel 8 – valgprocedure – artikel 12 – prøvelse af valget af medlemmerne af Europa-Parlamentet efter den officielle bekendtgørelse af valgresultaterne – Den Europæiske Unions charter om grundlæggende rettigheder – artikel 39, stk. 2 – valg af medlemmerne af Europa-Parlamentet ved almindelige direkte, frie og hemmelige valg – valgbarhedsret«
Præjudicielle spørgsmål – fremskyndet præjudiciel procedure – betingelser – omstændigheder, der begrunder en hurtig behandling – anmodning om fortolkning indgivet i forbindelse med en appel til prøvelse af, om en afgørelse om afslag på ophævelse af en varetægtsfængsling er begrundet – adgang til at anvende denne procedure
(Statutten for Domstolen, art. 23a; Domstolens procesreglement, art. 105, stk. 1)
(jf. præmis 43-45)
Præjudicielle spørgsmål – antagelse til realitetsbehandling – grænser – spørgsmål, som er klart uden relevans, og hypotetiske spørgsmål forelagt i en sammenhæng, der udelukker et hensigtsmæssigt svar – hovedsag, der vedrører varetægtsfængsling – domfældelse efter den præjudicielle forelæggelse – ingen betydning
(Art. 267 TEUF)
(jf. præmis 51-59)
Den Europæiske Unions privilegier og immuniteter – medlemmer af Europa-Parlamentet – begreb – status opnået som følge af og på tidspunktet for den officielle bekendtgørelse af valgresultaterne
(Art. 343 TEUF; akten om almindelige direkte valg af repræsentanterne i Europa-Parlamentet, art. 6; protokollen vedrørende Den Europæiske Unions privilegier og immuniteter, art. 9)
(jf. præmis 62, 71 og 75-77)
Europa-Parlamentet – valg – medlemsstaternes kompetence – valgprocedure og officiel bekendtgørelse af valgresultaterne – grænser
(Art. 2 TEU, art. 10, stk. 1, TEU og art. 14, stk. 3, TEU; art. 223, stk. 1, TEUF; akten om almindelige direkte valg af repræsentanterne i Europa-Parlamentet, art. 8 og 12)
(jf. præmis 63-69)
Den Europæiske Unions privilegier og immuniteter – medlemmer af Europa-Parlamentet – immunitet under sessioner – immunitet knyttet til status som medlem – tidsmæssig rækkevidde – immunitet, som gælder under Europa-Parlamentets mødeperiode og medlemmernes mandat
(Akten om almindelige direkte valg af repræsentanterne i Europa-Parlamentet, art. 6; protokollen vedrørende Den Europæiske Unions privilegier og immuniteter, art. 9, stk. 1)
(jf. præmis 74, 77 og 78)
Den Europæiske Unions privilegier og immuniteter – medlemmer af Europa-Parlamentet – rejseimmunitet – immunitet knyttet til status som medlem – tidsmæssig rækkevidde – immunitet gældende fra bekendtgørelsen af valgresultaterne
(Akten om almindelige direkte valg af repræsentanterne i Europa-Parlamentet, art. 6 protokollen vedrørende Den Europæiske Unions privilegier og immuniteter, art. 9, stk. 2)
(jf. præmis 79-81 og 85-87)
Den Europæiske Unions privilegier og immuniteter – medlemmer af Europa-Parlamentet – rejseimmunitet – materiel rækkevidde – deltagelse i Europa-Parlamentets konstituerende møde – omfattet – varetægtsfængsling anordnet før den officielle bekendtgørelse af valgresultaterne – opretholdelse betinget af anmodning om ophævelse af immunitet
(Akten om almindelige direkte valg af repræsentanterne i Europa-Parlamentet, art. 6; protokollen vedrørende Den Europæiske Unions privilegier og immuniteter, art. 9, stk. 2 og 3)
(jf. præmis 87-92)
Resumé
En person, som er valgt til Europa-Parlamentet, opnår status som medlem af denne institution fra den officielle bekendtgørelse af valgresultaterne og nyder fra dette tidspunkt de immuniteter, som er knyttet til denne status
I den præjudicielle dom i sagen Junqueras Vies (sag C-502/19), som blev afsagt den 19. december 2019, præciserede Domstolen (Store Afdeling) den personelle, tidsmæssige og materielle rækkevidde af de immuniteter, som tilstås medlemmerne af Europa-Parlamentet (
1
).
I denne sag skulle Domstolen behandle en række præjudicielle spørgsmål vedrørende fortolkningen af protokollens artikel 9, som var blevet forelagt af Tribunal Supremo (øverste domstol, Spanien). Disse spørgsmål var blevet stillet i forbindelse med en appel, som en politiker, der var blevet valgt til Europa-Parlamentet ved valget den 26. maj 2019, havde iværksat til prøvelse af en kendelse om afslag på at give ham ekstraordinær udgangstilladelse fra fængslet. Den pågældende var blevet varetægtsfængslet før dette valg i forbindelse med en straffesag imod ham på grund af hans deltagelse i organiseringen af den folkeafstemning om selvbestemmelse, som blev afholdt den 1. oktober 2017 i den selvstyrende region Catalonien. Han havde anmodet om ovennævnte udgangstilladelse for at kunne opfylde en formalitet, som kræves efter spansk ret efter bekendtgørelsen af valgresultatet, og som består i at aflægge ed eller løfte om troskab til den spanske forfatning over for en central valgkommission, og derefter rejse til Europa-Parlamentet for at deltage i det nye parlaments konstituerende møde. Efter forelæggelsen for Domstolen idømte Tribunal Supremo den 14. oktober 2019 den pågældende en fængselsstraf på 13 år og endelig fortabelse af retten til at varetage offentlige opgaver og hverv i samme periode.
Domstolen fastslog for det første, at en person, der er valgt til Europa-Parlamentet, opnår status som medlem af Parlamentet som følge af og på tidspunktet for bekendtgørelsen af valgresultaterne, således at den pågældende nyder de immuniteter, som er sikret ved protokollens artikel 9.
Domstolen bemærkede i denne henseende, at selv om valgproceduren og bekendtgørelsen af valgresultaterne i princippet reguleres ved medlemsstaternes lovgivning, er valget af medlemmerne af Europa-Parlamentet ved almindelige direkte, frie og hemmelige valg i overensstemmelse med artikel 8 og 12 i valgakten af 1976 (
2
)udtryk for det forfatningsmæssige princip om repræsentativt demokrati, hvis rækkevidde er fastsat i selve EU-retten. Det følger af traktaterne og af valgakten af 1976, at status som medlem af Europa-Parlamentet følger af det blotte valg af den pågældende og tilkommer den pågældende som følge af medlemsstaternes officielle bekendtgørelse af valgresultaterne. Desuden følger det af artikel 343 TEUF, at Unionen og således også dens institutioner og medlemmerne af disse nyder de for udførelsen af deres opgaver nødvendige privilegier og immuniteter.
Domstolen fastslog for det andet, at personer, der som Oriol Junqueras Vies er valgt som medlemmer af Europa Parlamentet, fra bekendtgørelsen af valgresultaterne nyder godt af den rejseimmunitet, som er knyttet til deres status som medlem, og som er fastsat i protokollens artikel 9, stk. 2. Denne immunitet skal bl.a. gøre det muligt for dem at rejse til Europa-Parlamentet og deltage i det nye parlaments konstituerende møde. I modsætning til den immunitet under sessioner, der er fastsat i stk. 1 – som medlemmerne først nyder fra åbningen af dette konstituerende møde og i hele Europa-Parlamentets mødeperiode – gælder rejseimmuniteten nemlig under medlemmernes rejse til Europa-Parlamentets mødested, herunder til det første møde.
Domstolen bemærkede i denne forbindelse, at de formål, som forfølges med de immuniteter, som er fastsat i protokollen, består i at sikre institutionernes tilfredsstillende funktion og uafhængighed. I denne forbindelse sikrer rejseimmuniteten i henhold til denne protokols artikel 9, stk. 2, at den valgbarhedsret, som er sikret ved artikel 39, stk. 2, i Den Europæiske Unions charter om grundlæggende rettigheder, får virkning, idet den giver alle medlemmer mulighed for, når de er erklæret valgt og uafhængigt af, om de har opfyldt eventuelle formaliteter, som kræves efter national ret, at deltage i Europa-Parlamentets konstituerende møde, uden at deres rejse kan hindres.
Domstolen fastslog for det tredje og sidste, at den rejseimmunitet, som alle medlemmer af Europa-Parlamentet er sikret, indebærer, at enhver varetægtsfængsling, som er anordnet, inden et medlem er erklæret valgt, skal ophæves med henblik på at gøre det muligt for den pågældende at rejse til og deltage i det konstituerende møde i Europa-Parlamentet. Såfremt den kompetente nationale ret finder, at det er nødvendig at opretholde varetægtsfængslingen, skal den derfor hurtigst muligt anmode Europa-Parlamentet om at ophæve denne immunitet på grundlag af protokollens artikel 9, stk. 3.
(
1
) – De immuniteter, som er fastsat i artikel 343 TEUF og i artikel 9 i protokol (nr. 7) vedrørende Den Europæiske Unions privilegier og immuniteter (EUT 2012, C 326, s. 266) (herefter »protokollen«).
(
2
) – Akten om almindelige direkte valg af repræsentanterne i Europa-Parlamentet knyttet til Rådets afgørelse 76/787/EKSF, EØF, Euratom af 20.9.1976 (EFT 1976, L 278, s. 1), som senest ændret ved Rådets afgørelse 2002/772/EF, Euratom af 25.6.2002 og af 23.9.2002 (EFT 2002, L 283, s. 1).